
GUVERNUL  REPUBLICII  MOLDOVA

HOTĂRÂRE nr. ____

din                                          2026
Chișinău



pentru aprobarea Regulamentului de organizare și funcționare a Comitetului consultativ în domeniul cooperării internaționale pentru dezvoltare și asistență umanitară
 
În temeiul art. 7 alin. (3) din Legea nr. 149/2025 cu privire la cooperarea internațională pentru dezvoltare și asistență umanitară (Monitorul Oficial al Republicii Moldova, 2025, Nr. 343-345, art. 421), Guvernul HOTĂRĂȘTE:

1. Se aprobă Regulamentul de organizare și funcționare a Comitetului consultativ în domeniul cooperării internaționale pentru dezvoltare și asistență umanitară (se anexează).
2. Ministerul Afacerilor Externe, Ministerul Afacerilor Interne și Ministerul Finanțelor vor desemna membrii și membrii supleanți ai Comitetului consultativ în termen de 30 de zile de la intrarea în vigoare a prezentei hotărâri.
3. Controlul asupra executării prezentei hotărâri se pune în sarcina Ministerului Afacerilor Externe.
4. Prezenta hotărâre intră în vigoare la data de 1 iulie 2026.
 
PRIM-MINISTRU                                                                Alexandru MUNTEANU

Contrasemnează:	
Viceprim-ministru, ministrul afacerilor externe        	Mihail Popșoi
Ministrul finanțelor 					   	Andrian Gavrilița
Ministrul afacerilor interne				    	Daniella Misail-Nichitin


Aprobat
prin Hotărârea Guvernului nr. ___/2026

REGULAMENT
de organizare și funcționare a Comitetului consultativ în domeniul cooperării internaționale pentru dezvoltare și asistență umanitară

Capitolul I
DISPOZIȚII GENERALE
1. Prezentul Regulament stabilește modul de organizare și de funcționare a Comitetului consultativ în domeniul cooperării internaționale pentru dezvoltare și asistență umanitară (în continuare – Comitetul consultativ), în conformitate cu dispozițiile Legii nr. 149/2025 cu privire la cooperarea internațională pentru dezvoltare și asistență umanitară.
2. Comitetul consultativ este un organ colegial, fără personalitate juridică, care funcționează în coordonarea Ministerului Afacerilor Externe.
3. Scopul Comitetului consultativ este de a contribui la asigurarea coerenței planificării strategice și la stabilirea priorităților tematice și geografice ale politicii Republicii Moldova de cooperare internațională pentru dezvoltare și asistență umanitară.

Capitolul II
ATRIBUȚIILE COMITETULUI CONSULTATIV
4. În vederea realizării scopului prevăzut la pct. 3, Comitetul consultativ exercită următoarele atribuții:
4.1. formulează recomandări privind prioritățile tematice în domeniul cooperării internaționale pentru dezvoltare și asistență umanitară propuse de Ministerul Afacerilor Externe;
4.2. emite aviz consultativ asupra proiectului Programului multianual strategic de cooperare internațională pentru dezvoltare și asistență umanitară (în continuare – Programul), elaborat de Ministerul Afacerilor Externe, precum și asupra proiectelor de modificare a acestuia; 
4.3. emite aviz consultativ asupra proiectului Planului anual de cooperare internațională pentru dezvoltare și asistență umanitară (în continuare – Planul anual), elaborat de Ministerul Afacerilor Externe, precum și asupra proiectelor de modificare a acestuia; 
4.4. monitorizează respectarea și implementarea obiectivelor din Program și din Planul anual, inclusiv prin analiza rapoartelor de evaluare intermediară a activităților, formulând observații și propuneri în vederea sprijinirii implementării acestora; 
4.5. formulează observații și propuneri privind tematici specifice din domeniul cooperării internaționale pentru dezvoltare și asistență umanitară.
5. Membrii Comitetului consultativ pot înainta președintelui Comitetului consultativ propuneri privind elaborarea sau modificarea Planului anual, finanțate din bugetul propriu al instituțiilor pe care le reprezintă.

Capitolul III
COMPONENȚA ȘI STRUCTURA
6. Comitetul consultativ este constituit dintr-un număr impar de membri cu drept de vot deliberativ, dar nu mai mult de șapte, după cum urmează:
6.1. un reprezentant al Ministerului Afacerilor Externe;
6.2. un reprezentant al Ministerului Afacerilor Interne;
6.3. un reprezentant al Ministerului Finanțelor;
6.4. reprezentanți ai autorităților publice centrale relevante, desemnați în funcție de prioritățile tematice din proiectul Programului.
7. Ministerul Afacerilor Externe notifică autoritățile publice centrale relevante și solicită desemnarea reprezentanților în calitate de membri ai Comitetului consultativ.
8. Conducerea autorităților publice centrale notificate desemnează prin act administrativ câte un membru, cu rang de secretar de stat, și câte un membru supleant, la nivel de director general, director sau echivalent al acestuia.
9. Autoritățile publice centrale notificate vor comunica desemnarea membrilor și a membrilor supleanți secretarului Comitetului consultativ în termen de cel mult 5 zile lucrătoare de la data recepționării notificării Ministerului Afacerilor Externe.
10. Comitetul consultativ se consideră legal constituit în noua sa componență la data comunicării tuturor desemnărilor. Ulterior se convoacă ședința pentru avizarea proiectului Programului.
11. Mandatul membrului și al membrului supleant este stabilit prin actul administrativ de desemnare și este valabil până la revocarea/înlocuirea acestora de către autoritatea publică centrală care i-a desemnat, cu respectarea prezentului Regulament.
12. Mandatul membrului titular și al membrului supleant încetează:
12.1. la data desemnării unui alt membru sau membru supleant de către autoritatea publică centrală reprezentată;
12.2. la data încetării raporturilor de muncă sau a mandatului în cadrul autorității publice centrale pe care o reprezintă;
12.3. pentru membrii desemnați potrivit subpct. 6.4., la data intrării în vigoare a hotărârii Guvernului de aprobare sau de modificare a Programului multianual, în cazul în care domeniul de competență al autorității publice centrale respective nu mai este prevăzut ca prioritate tematică.
13. În cazul modificării Programului care determină schimbarea priorităților tematice, componența membrilor desemnați potrivit subpct. 6.4. se actualizează corespunzător de către Ministerul Afacerilor Externe, prin solicitarea desemnării reprezentanților autorităților publice centrale relevante, pentru perioada rămasă de implementare a Programului..
14. Înlocuirea unui membru se notifică Ministerului Afacerilor Externe cu cel puțin 3 zile calendaristice înainte de ședința la care urmează să participe noul reprezentant.
15. Președintele Comitetului consultativ este secretarul de stat al Ministerului Afacerilor Externe responsabil de domeniul cooperării internaționale pentru dezvoltare și asistență umanitară.
16. Activitatea Comitetului consultativ este asigurată de secretarul Comitetului, funcție exercitată de drept de către conducătorul subdiviziunii interne responsabile de cooperarea internațională pentru dezvoltare și asistență umanitară din cadrul Ministerului Afacerilor Externe.
17. Secretarul Comitetului consultativ participă la ședințe, îndeplinește funcția de raportor și coordonează activitatea secretariatului tehnic.


Capitolul IV 
ORGANIZAREA ȘI FUNCȚIONAREA
Secțiunea I 
Secretariatul tehnic
18. Activitatea Comitetului consultativ este sprijinită de un secretariat tehnic, asigurat de subdiviziunea internă responsabilă de cooperarea internațională pentru dezvoltare și asistență umanitară din cadrul Ministerului Afacerilor Externe. 
19. Cheltuielile necesare activității secretariatului se acoperă din bugetul Ministerului Afacerilor Externe, în limita alocațiilor aprobate.
20. Secretariatul tehnic are următoarele atribuții: 
19. 
20. 
20.1. pregătește ședințele Comitetului consultativ și acordă asistență membrilor pe parcursul acestora;
20.2. transmite convocările la ședințe către membrii Comitetului consultativ;
20.3. transmite invitațiile către persoanele care nu sunt membre ale Comitetului consultativ, dar care urmează să participe la ședințe; 
20.4. asigură fluxul de informații între autoritățile reprezentate în Comitetul consultativ;
20.5. gestionează documentele de lucru ale Comitetului consultativ;
20.6. solicită membrilor Comitetului consultativ propuneri pentru ordinea de zi și întocmește proiectul ordinii de zi a ședinței; 
20.7. transmite membrilor Comitetului consultativ proiectul de ordine de zi a ședinței; 
20.8. redactează procesul-verbal al ședinței Comitetului consultativ și toate documentele emise de acesta;
20.9. înregistrează, ține evidența și arhivează documentația legată de activitatea Comitetului consultativ; 
20.10. asigură, după caz, respectarea regimului informațiilor clasificate; 
20.11. comunică detaliile tehnice pentru ședințele organizate prin mijloace de comunicare la distanță (videoconferință) sau în format hibrid;
20.12. îndeplinește orice alte atribuții stabilite de președintele Comitetului consultativ sau de Comitetul consultativ.

Secțiunea a II-a
Desfășurarea ședințelor
21. Comitetul consultativ își desfășoară activitatea în cadrul ședințelor ordinare și extraordinare.
22. Ședințele ordinare se convoacă de Ministerul Afacerilor Externe pentru obținerea avizului consultativ asupra proiectului Programului, proiectului Planului anual și proiectelor de modificare a acestora.
23. În cazul ședințelor ordinare, secretariatul tehnic transmite membrilor Comitetului consultativ convocarea cu cel puțin 5 zile lucrătoare înainte de data ședinței.
24. Ședințele extraordinare se convoacă ori de câte ori este necesar, la solicitarea oricărui membru al Comitetului consultativ. 
25. Solicitarea este transmisă secretariatului tehnic în scris sau prin poșta electronică și include ordinea de zi propusă.
26. Secretariatul tehnic transmite membrilor Comitetului consultativ convocarea ședinței extraordinare în cursul următoarei zile lucrătoare de la primirea solicitării.
27. Ședința extraordinară are loc în cel mult 10 zile lucrătoare de la data primirii solicitării. 
28. Pentru ambele tipuri de ședințe, convocarea este însoțită de documentele pregătitoare necesare pentru examinarea subiectelor incluse pe ordinea de zi.
29. La propunerea președintelui Comitetului consultativ, ședințele pot fi desfășurate prin mijloace de comunicare la distanță (videoconferință) sau în format hibrid.
30. Membrii Comitetului consultativ confirmă participarea sau notifică imposibilitatea participării la ședință în modul și termenul indicate în convocare.
31. Ședințele sunt deliberative dacă participă majoritatea membrilor cu drept de vot.
32. Ordinea de zi a fiecărei ședințe se adoptă prin consens.
33. Deciziile Comitetului consultativ se adoptă prin consens. 
34. În cazul în care consensul nu poate fi atins, avizul se emite cu reflectarea observațiilor motivate ale membrilor, care se consemnează în procesul-verbal al ședinței și se anexează, după caz, la materialele de promovare ale proiectului.
35. Membrul supleant participă la ședințele Comitetului consultativ și exercită dreptul de vot deliberativ doar în absența membrului.
36. La propunerea oricărui membru al Comitetului consultativ, la ședințele Comitetului consultativ pot fi invitați reprezentanți ai altor instituții publice, ai societății civile, ai organizațiilor internaționale, ai mediului academic și ai sectorului privat.
37. Invitațiile se transmit de către secretariatul tehnic, după informarea prealabilă a membrilor Comitetului consultativ și acceptarea de către aceștia prin aprobare tacită a propunerilor, cu cel puțin 5 zile lucrătoare înaintea ședinței respective.
38. Invitații nu participă la procesul de adoptare a deciziilor Comitetului consultativ.
Secțiunea a III-a 
Documentarea ședințelor
39. Rezultatul dezbaterilor Comitetului consultativ, inclusiv avizele emise, se consemnează în procesul-verbal al ședinței.
40. Textul avizelor prevăzute la subpct. 4.2. și 4.3. se include în procesul-verbal al ședinței.
41. Procesul-verbal al ședinței se redactează de secretariatul tehnic până la sfârșitul următoarei zile lucrătoare și se aprobă de către președintele Comitetului consultativ.
42. Procesul-verbal se distribuie pentru semnare către toți membrii Comitetului consultativ, în cel mult 5 zile lucrătoare de la data ședinței, în scris sau prin poșta electronică.
43. Prin decizia președintelui Comitetului consultativ, procesul-verbal al ședinței se poate transmite spre informare, integral sau parțial, și altor instituții, cu informarea membrilor Comitetului consultativ.

Capitolul V 
MODIFICAREA PLANULUI ANUAL
44. În sensul prezentului Regulament, constituie modificare a Planului anual oricare dintre următoarele acțiuni: 
43. 
44. 
44.1. suplimentarea sau diminuarea bugetului alocat unei activități;
44.2. excluderea unei activități din Planul anual; 
44.3. includerea unei activități noi; 
44.4. comasarea a două sau mai multe activități.
45. Modificările Planului anual se aprobă prin ordinul ministrului afacerilor externe, după obținerea avizului consultativ al Comitetului consultativ.

Capitolul VI 
CONDUITA ȘI CONFLICTUL DE INTERESE
46. Activitatea membrilor și a membrilor supleanți ai Comitetului consultativ nu este remunerată.
47. Membrii și membrii supleanți ai Comitetului consultativ respectă în activitatea lor următoarele reguli de conduită:
46. 
47. 
47.1. acționează în interesul Comitetului consultativ, în concordanță cu rolul și obiectivele stabilite prin prezentul Regulament;
47.2. adoptă decizii în interes public și nu acționează în scopul obținerii de avantaje financiare sau de alte beneficii pentru sine sau pentru alte persoane;
47.3. declară în scris la începutul oricărei reuniuni sau pe parcursul acesteia orice situație de conflict de interese în care s-ar putea afla în legătură cu un subiect supus dezbaterii;
47.4. informează instituția pe care o reprezintă, după încheierea reuniunilor, cu privire la principalele chestiuni discutate și deciziile adoptate;
47.5. păstrează confidențialitatea informațiilor a căror divulgare ar putea leza interesul legitim al unei instituții, organizații sau persoane, sau ar putea crea avantaje nelegitime;
47.6. acționează în conformitate cu deciziile Comitetului consultativ adoptate în condițiile prezentului Regulament;
47.7. fac dovada autorizării accesului la informații clasificate, dacă este necesar;
47.8. respectă libertatea opiniilor și nu se lasă influențați de considerente personale.
48. Membrii care declară conflict de interese sunt luați în considerare la stabilirea cvorumului, însă nu participă la dezbaterea și votul asupra subiectului respectiv.
49. Invitații fără drept de vot, în cazul în care sunt afiliați unei entități care solicită finanțare sau care este vizată direct de subiectul discutat, au obligația de a declara în scris conflictul de interese și de a părăsi ședința pe durata dezbaterii și adoptării deciziei asupra subiectului respectiv.
50. Situațiile de conflict de interese declarate și măsurile luate se consemnează obligatoriu în procesul-verbal.
51. Nedeclararea conflictului de interese sau încălcarea obligației de abținere atrage răspunderea disciplinară, contravențională sau penală, conform legislației în vigoare, și poate constitui temei pentru revocarea calității de membru în Comitet.
image1.png




